Ouma, kleinkinders gyselaar gehou ná rooftogArgieffoto (Foto: SAPD/Facebook) ŉ Selfoonwinkel is Dinsdagoggend in Cato Ridge in KwaZulu-Natal beroof toe vyf mans die winkel betree en personeellede met vuurwapens gedreig het. Die voorval het omstreeks 10:30 plaasgevind. Brig. Jay Naicker, woordvoerder van die polisie, sê die verdagtes het ŉ groot hoeveelheid selfone gebuit voor hulle in ŉ wegkomvoertuig van die toneel gevlug het. “Magma-sekuriteit is dadelik ontbied en hulle het reageer voor hulle die polisie gekontak het.” Die verdagtes het in die rigting van Umbumbulu gevlug. “Hulle het op ŉ grondpad beheer verloor oor die voertuig. Hulle het uit hul voertuig gespring en weggehardloop terwyl hulle skote op die beamptes gevuur het.” Een van die verdagtes is in hegtenis geneem. Die ander het in die bosse in gevlug. “Polisiebeamptes van die honde-eenheid en die spesiale taakmag het ook by die jaagtog aangesluit. Een van die verdagtes het in ŉ nabygeleë huis ingestorm en die inwoners gyselaar gehou.” Gyselaar-onderhandelaars was op die toneel en die verdagte is in hegtenis geneem. Daar is beslag gelê op sy vuurwapen. “Die ouma en haar twee kleinkinders is gyselaar gehou. Hulle is ongedeerd vrygelaat.” Drie verdagtes is nog voortvlugtig. Die honde-eenheid is op hul spoor.